 NA KALUME KAZUNGU VIJANA na wanawake wa vijiji vya mpakani mwa Kenya na Somalia wamepokezwa na kuhitimu ujuzi wa taaluma mbalimbali zitakazowasaidia kujinasua kutoka kwa itikadi kali na umaskini. Hafla ya kuwasherehekea vijana na akina mama hao zaidi ya 30 iliandaliwa katika kijiji cha Kiunga kilichoko Lamu Mashariki. Kupitia Shirika la Uhifadhi wa Mazingira na Biashara (NRTT), vijana na akina mama hao walipokezwa mafunzo na kisha  kufuzu na hata kukabidhiwa vyeti. Miongoni mwa ujuzi waliofuzu nao ni ufundi wa kukatabati mashine, pikipiki, mashua na maboti. Pia walifuzu ujuzi wa kushona na ulimbwende wa mavazi. Mradi wa NRTT uliofadhili mafunzo hayo unatambuliwa kwa jina Ujuzi Manyattani. Mwenyekiti wa NRTT Bw Kevit Desai alisema furaha yake ni kuona vijana na akina mama wengi zaidi wamepokezwa ujuzi ili kuwawezesha kupata ajira au kujiajiri na kujiendeleza kimaisha. Bw Desai alisema mradi huo Wa ufadhili wa akina mama na vijana unatekelezwa kwenye kaunti nane za hapa nchini. Mbali na Lamu, kaunti nyingine ni Marsabit, Samburu, Isiolo, Laikipia, Baringo, Pokot Magharibi na Garissa. Kulingana na Bw Desai, mradi huo wa Ujuzi Manyattani ulizinduliwa rasmi 2019 na kufikia sasa karibu vijana na wanawake 1,000 wamenufaika na mpango huo kote nchini. “Leo tuko hapa Kiunga kushuhudia kufuzu kwa vijana na wanawake kwenye taaluma mbalimbali walizopokezwa kupitia mpango wa Ujuzi Manyattani. Twashukuru kwamba kupitia mpango huu,vijana na akina mama wamepokezwa ujuzi wa taaluma tofauti tofauti ambazo tayari zimewawezesha kupata ajira ilhali wengine wakijiajiri. Tutaendelea na mpango huu ili kuinua maisha ya wakazi wa Lamu na kaunti nyingine za Kenya zinazonufaika na mradi huu,” akasema Bw Desai Bi Tima Mohamed ambaye ni mmoja wa waliofuzu alishukuru wafadhili wa mradi huo kwa kuwapokeza ujuzi. Bi Mohamed alisema ni kupitia mafunzo hayo ambapo wanawake, hasa wale wa asili ya Waswahili Wabajuni wamezingatia kufanya kazi zikiwemo zile ambazo awali zilinasibishwa kuwa za wanaume, hivyo kujipatia mtaji na kujitegemea. “Wanawake hapa tulitegemea sana waume wetu kwa mahitaji. Tangu tulipopokezwa mafunzo na NRTT, wengi wetu tumejiajiri, hivyo kujitegemea kwa mambo mengi ya kifamilia,” akasema Bi Mohamed. Kauli yake iliungwa mkono na kiongozi wa vijana eneo la Kiunga Bw Mohamed Shali aliyesema mafunzo na ujuzi waliopata vijana umewawezesha kutia bidii maishani na kujiendeleza. “Badala ya vijana kujiingiza kwenye itikadi Kali, ugaidi na matumizi ya dawa za kulevya, wengi wetu tulipopokezwa na kuhitimu ujuzi mbalimbali kwa sasa tumejukumika katika ajira nakadhalika. Hakuna nafasi ya kudanganywa kutumia dawa za kulevya au kuingia katika itikadi kali na ugaidi wakati kazi zikitungoja,” akasema Bw Shali. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  